Revánsot vehetnek egymáson a Megasztár és a Sztárbox tavalyi hõsei
Június 16-án, az eredetileg tervezettnél egy héttel késõbb rendezik meg az idei VIVA COMET-díjátadót. A zsûri összetétele már most ismert, de a kiszivárgott néhány jelölt neve nem akármilyen párharcokat elõlegez meg.
Megismétlõdik a Megasztár tavalyi döntõjének utolsó fordulója, amikor is Oláh Ibolya és Tóth Veronika csaptak össze, ugyanis az [origo] információi szerint mindkettõjüket jelölték a VIVA COMET-díjra a legjobb nõi elõadó kategóriában. Mint az bizonyára mindenki számára emlékezetes, akkor a gyõzelmet a sokak által esélytelenebbnek hitt Tóth Vera szerezte meg, így Ibolya számára most itt a visszavágás lehetõsége.

A két énekesnõnek - akik barátságát eddig sem gyengítette meg a szakmai versengés - persze nemcsak egymással, hanem a kategória másik három jelöltjével is meg kell majd küzdenie, de az õ kilétük csak késõbb derül majd ki.

A COMET-díjra jelölt elõadók között az [origo] információi szerint egy másik párosítás is van, amely pikáns párharcot ígér. A legjobb férfi elõadó címért versenyez majd ugyanis Dopeman és Majka, akik már régóta nem esznek egymás tenyerébõl. Dopeman még 2002 õszén költözött be a Való Világ Villájába, ahol hamar összebarátkozott az ózdi fiatalemberrel, és a barátságot rövidesen mindkét fél számára elõnyös együttmûködés követte: Dopeman koncertjei Majka népszerûségének köszönhetõen is sok nézõt vonzottak, míg utóbbi rengeteg segítséget kapott a Kartel egykori tagjától.

Majka azonban hamar a saját útját kezdte járni, és Dopeman egyre keményebben adott hangot elégedetlenségének. Ezt az érzékeny lelkû Majka nem sokáig viselte el, és így elkerülhetetlenné vált a szakítás: "Viták vannak a legjobb családban is, de ezt a hangot nem tûröm. Én senkinek nem vagyok a szolgája!" - dohogott késõbb az ózdi rapper.

A kettejük közötti feszültséget tavaly márciusban a Sztárbox szorítójában sem sikerült levezetni, a két egykori barát azóta sincs beszélõ viszonyban. Gyanítható azonban, hogy a jelölések hivatalossá válása után újra odamondogatnak majd egymásnak a közvélemény füle hallatára is.

Mint azt már az [origo] korábban megírta, a díjat - az eddigiektõl eltérõen - most nem egy, hanem öt kategóriában ítélik oda a hazai popmezõny arra érdemes tagjainak, így a legjobb nõi, illetve férfi elõadó, a legjobb együttes, a legjobb videoklip és a legjobb DJ kap majd COMET-gömböt. A tavalyi gyõztes Hooligans információink szerint idén nincs a jelöltek között.

A zenetévé által kiválasztott jelöltek közül a nézõk majd sms-ben szavazhatnak kedvenceikre, míg a húsz kiválaszott videoklip közül egy öttagú zsûri választja majd ki azt az ötöt, amelyik a kategória jelöltje lesz. A zsûri elnöke Árpa Attila, tagjai pedig Kolosi Péter, Buza Sándor, Kentaur és S. Hegyi Lucia lesznek.

A jelöltek listáját a VIVA hivatalosan május 2-án hozza majd nyilvánosságra, és ekkor tudhatjuk meg azt is, hogy ki lesz majd a Magyar Vasúttörténeti Parkban megtartandó díjátadó mûsorvezetõje. A magyar VIVA idén ötödik alkalommal rendezi meg a rendezvényt.
nyertes VIVA COMET-díj Megasztár Hooligans Sztárbox